khistorydata/jeongjo-sjw-relations huggingface dataset:
정조 24년
庚申五月二十八日午時上御便殿左承旨入侍時左承旨徐英輔假注書吳淵常記事官李存秀洪奭周檢校直提學李晩秀諸臣以次進伏訖上曰城役儀軌印出之役自今日爲始乎晩秀曰今方始役而以幾件磨鍊乎上曰整理儀軌印出爲幾件乎晩秀曰一百三十件也上曰依此爲之可也上曰注書出去與禮參同爲入侍也賤臣承命出傳與禮曹參判李書九偕入進伏上曰船制變通事近果看閱文蹟而有所量度乎書九曰臣按簿考圖非不留意而此等制式素所全昧終未詳其容載之多寡行止之便否矣我國船艦之制創自忠武公李舜臣而歲月寢久自多變改臣謂造船邑該倅以武臣中有才智者差遣以爲量度造成之地好矣上曰格浦松政近果何如書九曰大抵松政之勤慢專係於該鎭將而所謂鎭將卽各營將校庸孱無識之流臣意則此後該鎭將以勤幹有地處人差遣委任責成且其近處有寺刹二所募入僧徒稍加撫恤使之禁其斧斤察其樵蘇宜矣晩秀曰儀軌印出時抄啓文臣中看檢人以郞廳稱之乎上曰依爲之具得魯則減下可也上曰印書時看檢者爲幾人新抄啓則姑未試可不知其堪當與否矣敎存秀曰吳淵常於冊子上可合考準否存秀曰臣不能詳知而似不至全昧矣上曰今番雨澤畿邑則多有未周洽處湖南則何如云耶書九曰今番之雨足爲救急而但今已節晩最後落種者難望其有秋矣領相於灣上貽書於臣等以爲初庚後未及播種者不必强令播種爲言矣晩秀曰雲觀有推驗雨暘方以赤豆十二箇應一歲月朔之數擲之水中觀其沈浮而來月將多雨云矣上曰旱餘必有霖潦且季夏時雨大行之月也雖非推驗不難知也上曰新除刑堂出仕然後明日錄啓可以爲之命書榻敎曰刑曹判書參判牌招錄啓文案回啓因命退諸臣以次退出
정조 24년
行都承旨閔台爀坐行左承旨李翊模坐直右承旨徐英輔坐左副承旨李敬五坐右副承旨金羲淳病同副承旨申鳳朝坐直注書金啓溫病一員未差假注書吳淵常仕直李允謙在事變假注書鄭祖榮仕
정조 24년
閔台爀啓曰右副承旨金羲淳今日不爲仕進卽爲牌招何如傳曰允
정조 24년
以修撰金履載上疏傳于申鳳朝曰重臣之特畀冢宰專出於矯俗敦勉之敎亦以此二字揭爲一篇之大旨苟欲砥礪朝著之名行當從習俗之陋而矯拂近俗處華膴而攬淸要者纔借其銜便避其職此政朱夫子所謂士大夫假托虛僞之習朝家於此必欲矯而正之要新一代之耳目則何許不率敎之徒甘心背馳抉摘重臣疏句語挺身投匭旨意閃忽重臣所遭特第二件未知今日俗習何爲而依舊乎先置呈露者於重典然後爲眞箇矯俗之道修撰金履載施以投畀之典
정조 24년
以漢城府頹壓別單傳于徐英輔曰恤典令該廳卽爲分給事分付
정조 24년
李敬五以備邊司言啓曰京畿德積鎭漂到異國人八名旣從水路還歸令槐院撰出咨文別定禁軍騎撥下送于灣府使之傳給鳳城將處以爲轉致北京之地何如傳曰允
정조 24년
李翊模以義禁府言啓曰全羅監司金達淳啓本昌平金守元獄事初檢官昌平前縣令金相夔覆檢官同福前縣監嚴思勉罪狀竝令攸司稟處事判付內依啓聞施行事命下矣嚴思勉今方待命拿囚而金相夔下去忠淸道連山地云依例發遣府羅將拿來何如傳曰允
정조 24년
刑曹判書韓用龜疏曰伏以臣於昨日伏見刑曹參判臣鄭尙愚疏本則以臣之向筵所奏關西別置木事謂有所侵逼於其從父滿紙噴薄至以悲憤溘然等語張皇爲說臣不勝訝惑之至蓋臣頃於反面之日以關西數三民瘼略陳迷見而其中別置木事尤爲西民切痼之瘼故歷論當初區劃之由伊後措處之失而至於發賣一款藉曰事勢之不得不然而論以事面則纔捧民間旋賣民間終非正當底道理民旣受弊怨將何歸臣爲是之悶據實仰聞今此宰臣疏語與臣言別無異同而但以轉賣北關歸臣於爽實之科臣雖爽實勿論西北其發賣則等耳臣不必多辨而若夫該廳點退臣不曰點退之爲非點退之故終至改納改納之故益添民弊臣只知爲弊於西民拶着於重臣妄進率口之一言而宰臣以此爲怒有若臣以無爲有故爲詆斥者然誠莫曉其故也噫臣處世昧方觸事見忤惟當自反何必尤人而彼方引而爲嫌不欲周旋於一曹之中則臣於見職亦豈可昧然冒膺不思所以自處之道乎玆敢略入短章仰瀆崇嚴伏乞聖明亟賜遞免俾靖私義不勝幸甚臣無任云云答曰省疏具悉卿其勿辭行公
정조 24년
兵曹參判李益運疏曰伏以臣自昨朝猝患關膈之症胸腹刺牽嘔泄竝作頃刻之間登溷無數身在禁直不得進身於賓筵退伏私次經宵兢惶迺於此際見差景慕宮朔祭獻官而顧臣醜穢之疾萬無致齋受香之望玆不得不疾聲呼籲伏乞聖慈俯賜鑑諒亟令該曹卽速變通仍治臣瀆撓之罪以肅朝綱以安私分千萬幸甚臣無任云云答曰省疏具悉疏辭許令該曹付標
정조 24년
修撰金履載疏曰伏以臣以匪才猥叨見職逡巡虛縻于今數旬餘矣見職除拜之前以臺官隨諸僚之後傳啓於齋日昧例顚錯臣則惟均及夫大僚陳箚兩司引避而臣獨以公格先遞之故未獲同勘旋縻見職自揣分義不敢冒進陳疏自列而未得登徹屢召輒違而曲蒙恩貸惶霣瑟縮日以益深玆於庚牌之下復申微懇伏乞聖慈特賜鐫改俾伸微分臣方以辭職陳懇而際見吏曹判書李晩秀辭本句語竊有所未平者其言曰人臣事君盡職爲忠克讓之美非義之正也其意槪以備例巽辭者歸之於矯飾之俗習也噫士君子立言陳說貴乎全備何乃率爾徑簡不思之若是也夫讓者禮之端也禮根於心而命於天苟以克讓謂非義之正則性可曰惡而學可曰僞豈小故也哉古之君子三揖而進一辭而退固當進也而進必待三有似乎矯飾猶且不避者爲不如是則無以檢易流之情而爲之防也至於盡忠盡職亦不害與克讓竝行觀於三聘三顧之賢其出而事君其忠且職果何如也顧今世級漸降士大夫滔滔競進而反有巧事飾讓爲名爲利者此其心固可惡臣愚淺見則竊以爲苟存禮防猶賢乎不讓今夫酒淸肉乾人且饑渴而不飮食彼未能忘情於饑渴則誠有之矣豈不愈於左拿右攫惟一飽之求者哉使重臣此言出於位卑而言微者臣亦不必爲憂而今乃出於邇密禮遇之重臣登諸章奏布之遠邇又以勉出之聖念俯賜優可之批旨如幸觀者不以辭害義則可也萬有一以今窺覘撓攘之俗靡然傅會因以遂其貪戀冒沒之心而以謂此乃義之正也一有涉於巽辭却顧者則加以矯飾之目而疑亂之其所爲弊顧不有甚於今日之所患者哉臣亦知重臣本意只欲明其辭職之非飾讓而故設此言稍自脫於流俗耳臣則恐此說一轉馴致廉隅之毁頓玆敢費辭爲可否相濟之說伏願聖明特加三思吏曹判書李晩秀施以警責之典以正其言之不審之過以爲扶世敎之一道焉臣無云云批答出傳敎
정조 24년
庚申五月二十九日午時上御重熙堂左承旨入侍時行左承旨李翊模假注書李允謙記注官承膺祚記事官洪奭周以次進伏訖上曰卿之所患近果差勝否翊模曰大體少差而近値日熱出汗之症一倍添劇矣命書公事判付訖命退承史以次退出
정조 24년
行都承旨閔台爀坐行左承旨李魯春差祭右承旨徐英輔坐直左副承旨崔獻重坐右副承旨成鼎鎭坐同副承旨曺錫中坐直注書金啓溫病一員未差假注書吳淵常仕李允謙仕直事變假注書鄭祖榮仕
정조 24년
閔台爀啓曰吏曹歲抄文書明日當爲修正入啓而判書李晩秀謂有情勢不爲擧行云卽爲牌招以爲修正之地何如傳曰允與參判牌招
정조 24년
傳于閔台爀曰來待諸臣入侍
정조 24년
傳于閔台爀曰禮房承旨馳詣宗廟景慕宮奉審摘奸以來
정조 24년
閔台爀啓曰吏曹判書李晩秀參判曺允大牌不進推考傳旨今方捧入而歲抄文書修正一時爲急如是違牌不卽承膺事甚未安竝更卽牌招何如傳曰允
정조 24년
閔台爀啓曰吏曹參判曺允大再牌不進推考傳旨纔已捧入矣歲抄文書修正一時爲急所當更請牌招而係是一日三牌何以爲之敢稟傳曰許遞參議前望單子入之待下批待開門牌招
정조 24년
傳于閔台爀曰違牌及不爲仕進承旨與有實病承旨許遞前望單子入之待下批牌招察任
정조 24년
承旨前望單子入之李魯春崔獻重成鼎鎭曺錫中落默
정조 24년
曺錫中以侍講院言啓曰兼輔德金羲淳時無職名令該曹口傳付軍職何如傳曰允
정조 24년
兵曹口傳政事副護軍單金羲淳
정조 24년
成鼎鎭以義禁府言啓曰修撰金履載施以投畀之典事承傳啓下矣金履載慶尙道彦陽縣投畀而以承傳內辭意具罪目依例發遣府羅將押送配所何如傳曰允
정조 24년
禁府啓目同福前縣嚴思勉原情云云問目內辭緣泛稱遲晩刑推得情何如判付啓旣云報營又有營題則道啓之請令稟處何也分揀放送同罪他倅段置分揀爲良如敎
정조 24년
成鼎鎭以兵曹言啓曰今五月三十日土王用事改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 24년
成鼎鎭以兵曹言啓曰各廳堂下武臣朔試射庚暑勿爲設行事曾有下敎矣今五月朔試射不得爲之之意敢啓傳曰知道
정조 24년
成鼎鎭以兵曹言啓曰今春慶科庭試殿試時直赴會試人關北馬兵方元河高宗有崔齊化關西馬兵李益祥嶺南抄上武士崔柱榮等五人各該道狀聞中不爲擧論其不赴委折及關西攔後士金履默該道狀聞中以起送懸錄而不爲赴試竝爲査問報來後稟處事草記蒙允關問其委折於各該帥臣矣卽接平安兵使李儒敬前慶尙右兵使李栢然北兵使李潤謙回牒則關西馬兵李益祥丁巳十月以本道都試居首直赴殿試戊午三月唱榜攔後士金履默今年二月作故嶺南抄上武士崔柱榮正月作故云所授帖文收來爻周北關馬兵方元河高宗有崔齊化等三人俱以身病猝重不得赴試云竝依例勿施所授帖文一體收來爻周何如傳曰允
정조 24년
徐英輔以賑恤廳言啓曰各部頹戶摘奸宣傳官書啓三度判付據入於京兆別單已蒙恤典者外西部字內完少頹多一戶布一匹依例題給中部字內完多頹少三戶東部字內完多頹少一戶西部字內完多頹少四戶南部字內完多頹少一戶此部字內完多頹少三戶合十二戶係是應式之外亦依頹多例各布一匹一體分給可矜秩西部字內前部將李邦鉉北部字內幼學洪益友各錢二兩米三斗東部字內典僕金致聲西部字內禁漏生徒鄭有徵南部字內良人李道恒韓致文趙得藺各錢一兩米二斗從優磨鍊上下之意敢啓傳曰知道
정조 24년
徐英輔以賑恤廳言啓曰漢城府民家頹壓別單兩度判付據東部字內寡女嚴召史南部字內完少頹多一戶北部字內完少頹多一戶各一疋合布三匹恤典依例分給之意敢啓傳曰知道
정조 24년
右議政李時秀箚曰伏以臣於朝筵以儒臣請宥之意猥有仰陳而未及畢說責敎縷縷惶恐之極不敢更聒而退卽伏見小報配所草記已啓下矣伏念此事誠有關於聖上處分朝廷大體遂若以惶恐之故默而不言則是負臣職也孤聖恩也臣豈忍爲是哉朝者筵席以處分之聖意專在矯俗爲敎而以事面言之則堂疏所論卽不過論一卿宰況其所請之律又不過警責警責卽問備也以問備一卿宰而經幄近臣遠謫嶺海景色蒼黃瞻聆驚惑以我聖上平日禮遇臣隣之大度忽有此萬萬過中之擧其爲仰累聖德果何如也且臣弟疏辭雖用古人之語欲明乞免之意而追自點檢儘是失言儒臣規警之論顧何可深罪乎有懷無隱人臣之常分不遠而復明主之盛節臣匪敢以事關臣弟冒瀆威尊區區寸衷庶蒙天鑑之俯燭伏乞聖明更加三思亟收前修撰金履載投畀之命以光轉圜之德不勝幸甚云云答曰省箚具悉卿懇朝筵說話付之史官宣示諸臣孰不知處分之本意乎卿乃看作私事復申筵奏餘意古大臣體國之義恐不若是卿須安心視事仍傳曰此批答遣史官傳諭
정조 24년
吏曹判書李晩秀疏曰伏以臣以千萬不可堪之陋質有千萬不可出之私義天官重任夫豈有一日冒受之望而忱誠未格於一籲罪戾徒積於三違及伏奉特下傳敎十行辭旨諄複嚴重責勉之敎至及臣兄臣於是震越激感忽忘其身顚倒祗肅亦旣行政自顧初心判若兩截臣則自以爲含恩怵分而世之持淸議者其孰恕之昨者前修撰金履載之疏擧臣辭本中一二句語反復論辨盛加非斥言出相規慮在流弊臣見之未半不覺瞿然而慙𢥠然而恐夫國有四維人有四端一有拚棄實關大防臣雖愚蒙粗具彝性亦豈全昧於古人循墻之義哉只緣短於文字辭未達意乃於乞免之牘反忽媒進之嫌至令儒臣深致憂於毁頓廉隅貽累世敎則臣罪之重且大豈但一身去就之昌披放倒而止也是宜汰其不稱之職置之當被之律使公議伸而名器重以爲一人桑楡之收而儒臣則嚴譴蒼黃臣則華銜依舊物情益拂私分益蹙雖欲彈綿而復起其奈十手所指何哉噫如臣無似受恩罔極幾年近密一無報效畢竟自速狼狽仰孤隆知無辭可解有面莫顯此尤臣萬殞難贖之罪也歲抄隔日擧行有命天牌荐辱鐵畫在前短章仰慕言不敢文伏乞聖上天地父母將臣本兼諸職竝行刋削仍治臣前後罪負以勵淸朝禮讓之風以卒造化生成之澤不勝大願臣無任云云答曰省疏具悉媕娿之世片言如金奚特論一重臣雖大臣被論理合假借又奚特論一大臣雖有論及衮躬亦當優容況卿疏中所謂克讓之美一句旣非孔朱諸夫子之謨訓卽不過引用晉人之過去說話予亦以爲未必是得意作得意筆則夫也云然豈或深非然而予之一見再見屢見其疏然後處分者意實有在大抵數十年來人鬼雖判汚俗未改爲世家世族世臣世道夙夜寤寐一念如結者直在於矯俗二字凡於綸諭間若有俗之云乎處黠者奪氣褫爽愚亦視他眉睫能知其避遠之爲圖生善乎羲經革之上六程傳曰小人雖未能心化亦革其面以從上之敎令也又曰下愚雖聖人不能移堯舜爲君有苗有象蓋亦革面而已又曰心雖絶於善道其畏威而寡罪則與人同也彼金履載者妙少毛羽未成之新進也固安敢擬論於苗象而以其地處才華猶不至於革卦之小人下愚則由古而畏威寡罪由今而視他避遠皆若迷然昧然而其疏全篇卽一矯俗二字之反論於是乎或恐豕將突而滋蔓難圖乃施竄一拯萬之擧卿謂此擧乃專爲卿而發耶信爾則卿之料錯矣天官冢宰何等重任因卿事竄其言者督令卿行公是誠矯之反者汚不欲爲此至於益勵警俗之方另欲銳精而亦不在於卿之遞仍卿所辭銓任特許遞免
정조 24년
行都承旨閔台赫坐行左承旨李魯春牌不進右承旨徐英輔坐左副承旨崔獻重坐直右副承旨成鼎鎭坐同副承旨曺錫中坐直注書金啓溫病一員未差假注書吳淵常仕直李允謙仕事變假注書鄭祖榮仕
정조 24년
徐英輔啓曰行大司憲李城輔在外執義張至冕掌令李德鉉權漢緯持平安廷善洪時濟牌招啓辭未下監察茶時之意敢啓傳曰知道
정조 24년
傳于曺錫中曰禮房承旨持慈宮誕辰陳賀節目入侍
정조 24년
閔台赫啓曰吏曹郞廳來言本曹判書有闕政事取稟傳曰明日爲之今當政月除老病外任外以在京人受薦書入
정조 24년
以承旨房望傳于閔台爀曰房仍右承旨爲軍士房
정조 24년
傳于閔台爀曰吏兵房承旨入侍
정조 24년
兵曹口傳政事大護軍李晩秀單付
정조 24년
以水原留守徐有隣狀啓勸闢田畓官耕民耕募耕結數斗數耕數區別後錄事判付內重農之政豈有過於勸闢本府爲諸路之所取則而田畓三百六十餘日耕之起墾於別諭之後者極爲可嘉其在先從隗始之道不可無勸奬之擧判官金思羲內下鹿皮一令賜給官耕外又有自墾三十日耕者一人尤爲嘉尙令該曹明日政付嘉善衛將將此意令廟堂分付諸道視此競相趨功如有超異之可合勸奬者考其實績狀聞爲良如敎
정조 24년
以平安監司李泰永狀啓平壤府失火民戶畢改搆奠接身役還穀量減數爻及別恤典數爻成冊上送而富民之捐財施助自營邑隨其多寡另加奬用事傳于成鼎鎭曰富民之施助者其中最多人指名狀聞後帖加成給事回諭
정조 24년
徐英輔以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 24년
庚申六月初一日午時上御重熙堂吏兵房承旨持歲抄入侍時行都承旨閔台赫右承旨徐英輔假注書吳淵常記事官李存秀洪奭周以次進伏訖上曰吏兵批歲抄點下者依例捧傳旨出榻敎因命退承史以次退出
정조 24년
行都承旨閔台爀坐行左承旨李魯春未肅拜行右承旨鄭尙愚坐直左副承旨徐英輔坐右副承旨崔獻重坐同副承旨曺錫中坐直注書金啓溫病一員未差假注書吳淵常仕李允謙仕直事變假注書鄭祖榮仕
정조 24년
徐英輔啓曰來初五日朝參日次矣敢稟傳曰停
정조 24년
徐英輔啓曰兵曹郞廳來言弘文館敦化門北水閣三處水門水勢漲溢當爲開鑰云矣依定式除標信開閉之意敢啓傳曰知道
정조 24년
閔台爀啓曰吏曹郞廳來言本曹判書有闕政事爲之事命下而參判未差參議洪樂游病不來不得開政云參議卽爲牌招何如傳曰聞有賞病許遞旣伸廉隅參判仍任牌招
정조 24년
吏曹口傳政事吏曹參判單曺允大仍任事承傳
정조 24년
徐英輔啓曰吏曹參判曺允大疏批已下卽爲牌招開政何如傳曰有政稟允下則例不牌招況取疏賜批使之入來行政忽以無例之牌招啓辭書入於特敎之下者駭然甚矣此啓辭勿施當該承旨遞差
정조 24년
曺錫中以弘文館言啓曰新除授副校理尹命烈卽爲牌招察任何如傳曰允
정조 24년
曺錫中啓曰臣與右副承旨成鼎鎭伴直矣纔已遞差出去伴直無人左副承旨崔獻重所當牌招而拘於廳規不得請牌何以爲之敢稟傳曰前望單子入之待下批牌招入直
정조 24년
以慶尙監司申耆狀啓安東府民家失火恤典題給事傳于鄭尙愚曰各別顧助斯速奠接俾無方農失所之弊事回諭
정조 24년
以漢城府民家頹壓別單傳于鄭尙愚曰恤典令諺廳卽爲分給事分付
정조 24년
以漢城府民家頹壓別單傳于鄭尙愚曰恤典令該廳卽爲題給事分付
정조 24년
閔台爀以吏曹言啓曰今二月初六日漸次爲之旣設言矣亦不必曠日持久禁府文書中韓後樂李瑓宋煥程李觀源李福海李有喆俱以法外被配身死姓名尙在丹書與申驥顯特爲墨抹以下前有職名人只當入於此後歲抄且是已啓下之文書別無更捧傳旨之擧矣至於驥顯竝與罪名蕩滌而直書於名下仍爲啓下亦不必更捧傳旨以此分付事命下矣韓後樂李瑓宋煥程李福海李有喆等五罪人罪目當爲修入於歲抄而墨抹旣異於蕩滌與放送無可入之秩不得擧行之意敢啓傳曰書入於被謫蒙放秩可也
정조 24년
徐英輔以兵曹言啓曰慶熙宮衛將孫有貞除授在外過限未上來依法典改差何如傳曰允
정조 24년
徐英輔以兵曹言啓曰卽接東所衛將安任權牒報則宣仁門南邊水門鐵箭爲水勢所衝折傷云令紫門監爲先堅實樹柵東營入直御營軍自該營量宜除出限修改間嚴加守直亦令該曹急速改造修改事分付何如傳曰允
정조 24년
徐英輔以訓鍊都監言啓曰因兵曹草記宣仁門南邊水門鐵箭折傷處東營軍十五名將校一人率領限修改間嚴加守直之意敢啓傳曰知道
정조 24년
徐英輔以御營廳言啓曰宣仁門南邊水門鐵箭爲水勢所衝折傷令紫門監爲先堅實樹柵東營入直軍自該營量宜除出限修改間守直事自兵曹草記矣東營入直訓局軍八名除出別定本廳哨官金泰協限修改間輪回嚴加守直之意敢啓傳曰知道
정조 24년
曺錫中啓曰金虎門仍留標信請出之意敢啓傳曰往來之際如爲侵夜明日爲之事分付
정조 24년
徐英輔以兵曹言啓曰宣仁門南邊水門鐵箭折傷處以東營入直軍量宜除出嚴加守直之意草記蒙允而卽見御營廳草記則以東營軍八名除出守直訓鍊都監草記則以東營軍十五名除出守直兩營門之不爲援例往復致此名數之不同者事甚未安兩營大將竝推考把守軍依御營廳草記數爻以八名除出守直之意分付何如傳曰允
정조 24년
吏曹參判曺允大疏曰伏以臣歸自海藩亦旣踰年每念居官儱侗觸事瘡疣仰孤委寄之重徒積僨誤之罪尋常愧懼汗沾于背乃於已遞之後又有勅需査發之事於是乎臣之前後辜犯益無所逃矣噫勅需設置法意果何如也除非客使之支接朝令之許貸雖一毫之微不敢移動卽莫嚴之令式也苟或典守不謹斂散無節以致耗財用而啓弊源則其爲道臣之罪當如何哉臣雖愚迷亦豈不知此箇法理而慮事疎闇臨時錯誤徒知謬例之循襲不思朝令之遵守旣許各處散貸又有開市預下本營査報厥數夥然末後緘問猥陳事實而處分嚴截誨責備至臣奉讀未半惶霣震懍直欲鑽地以入而不可得也論其所犯嶺海爲輕而畢竟薄勘止於削職臣方戴罪含恩蹙伏訟愆日夕兢懼如集于木不自意聖度天大誤恩忽降處從諸臣之後竝蒙分揀之典霜雪雨露不踰時日臣一倍兢悚五情惝怳冒犯違傲幸蒙恩解曾未幾何仍任有命至以旣伸廉隅爲敎惶愧之極益不知措躬之所也夫公貨那移其律本自不輕無論事勢之緊漫前例之有無苟有所犯焉逭重律此而視若薄過終未蒙嚴勘則王府關和將無所施而日後典守之臣其何以懲畏乎臺章之論列廟堂之請罷皆出於守舊典而杜後弊則臣罪之遽議宥釋非所可論今乃混被陶甄之澤竝廁蕩滌之列者豈不有傷於朝家綜核之政哉轉罪爲榮揚揚冒出有非私義之所敢安左右揣量抗顔無路玆敢隨詣闕外畢暴衷懇伏乞天地父母諒臣情勢之兢蹙念臣罪犯之難貰將臣職秩亟賜斥免仍命有司依前勘律以嚴朝綱以安私分不勝幸甚臣無任云云答曰省疏具悉卿其勿辭行公
정조 24년
庚申六月初二日未時上御便殿右承旨入侍時右承旨徐英輔假注書吳淵常記事官李存秀洪奭周以次進伏訖上命下番進前奭周進伏敎曰昨日所進筵話非不精密而以語多層節之故此端彼端頗欠連續淋漓爾其出去更加修潤與上下注書淨寫數本趁速入之也大抵今番筵話將播告臣隣明示好惡則措語掇文之際務須段落分明辭義通暢俾覽者知予本意之所在而如爾年少新進之輩亦不可不知此箇義理也因命退承史以次退出
정조 24년
行都承旨閔台爀坐行左承旨李魯春坐直行右承旨鄭尙愚坐左副承旨徐英輔坐右副承旨崔獻重坐直同副承旨曺錫中坐注書金啓溫病一員未差假注書吳淵常仕李允謙仕直事變假注書鄭祖榮仕
정조 24년
李魯春啓曰行大司憲李城輔在外執義張至冕掌令李德鉉持平安廷善洪時濟未肅拜掌令權漢緯呈辭監察茶時之意敢啓傳曰知道
정조 24년
徐英輔啓曰御營廳將官來言今日本廳軍兵日次私習云矣敢啓傳曰後日次爲之
정조 24년
傳于閔泰爀曰來待諸臣入侍
정조 24년
傳于鄭尙愚曰右承旨入侍
정조 24년
政事以李秉鼎爲吏曹判書
정조 24년
有政吏批判書李秉鼎未肅拜參判曺允大進參議未差行都承旨閔台爀進啓曰新判書命招同參政事何如傳曰允
정조 24년
吏批又啓曰判書李秉鼎牌招不進參議未差小臣獨政未安何以爲之敢稟傳曰仍爲之以吳翰源爲獻納李垿爲副修撰金履翼爲刑曹參判金羲淳爲兵曹參知李秉鼎尹師國爲知春秋金祖淳李魯春爲同春秋沈鎜金秀臣爲吏曹佐郞李在安爲工曹正郞柳畊爲奉常正趙秀民爲典籍李奎新爲掌樂主簿校書正字單趙亨基李種德
정조 24년
兵批判書金載瓚病參判李益運病參議朴奎淳入直進參知未差左副承旨徐英輔進以李運祥爲順天監牧官慶熙將單劉光淵大護軍李得臣崔東岳護軍李翊模金虎臣副護軍嚴耆朴崙壽李敬五申鳳朝成鼎鎭洪樂游鄭周誠柳相祚趙華錫尹宇大趙崈張斗橋張彦偉金達行副司直金孝秀
정조 24년
以漢城府民家頹壓別單傳于鄭尙愚曰恤典令該廳卽爲分給而其中時在守令者其屋床床者特爲一體題給事分付
정조 24년
以漢城府民家頹壓別單傳于鄭尙愚曰恤典令該廳卽爲分給事分付
정조 24년
徐英輔以兵曹言啓曰羽林衛將南正圭五衛將金洪運李錫祺金宗洙柳得恭俱以身病猝重時月之內無望供職呈狀乞遞宿衛輪番之任不可久曠竝改差何如傳曰允
정조 24년
徐英輔以兵曹言啓曰宣仁門南邊水門鐵箭今已修改矣把守軍兵本處還爲入直之意分付何如傳曰允
정조 24년
徐英輔以訓鍊都監言啓曰宣仁門南邊水門鐵箭今已修改把守軍兵還入直事自兵曹草記矣東營軍八名還入直所將校解送之意敢啓傳曰知道
정조 24년
徐英輔以御營廳言啓曰宣仁門南邊水門鐵箭今已修改矣訓局軍把守撤罷還入直所之意敢啓傳曰知道
정조 24년
庚申六月初三日辰時上御誠正閣諸承旨持公事入侍時行都承旨閔台爀行左承旨李魯春行右承旨鄭尙愚左副承旨徐英輔右副承旨崔獻重同副承旨曺錫中假注書吳淵常李允謙記事官李存秀洪奭周以次進伏訖上曰俄下筵本午正前當盡書頒布耶台爀曰當趁千時書納矣上曰備吏中善書者多數招致淨書屢本其中一件入啓待還下卽爲頒示而堂吏亦爲招致使之書頒可也命公事讀奏台爀尙愚英輔獻重錫中以無公事先退魯春讀奏忠淸監司金履永啓本罪人司空召史鎭川縣到配事命書判付訖奭周曰臣當以照訖講史官進去矣捧講時四學敎授旣有分日輪進之敎而見今學敎授之行公者未滿四員似有苟艱之慮且日勢方劇雨意尙未開霽應講儒生亦無來會者云故敢此仰達矣上曰限生涼間姑停可也出擧條命書榻敎曰刑曹判書尙不出肅委屬可悶與新除授參判牌招察任仍命退承史以次退出
정조 24년
庚申六月初三日午時上御重熙堂來待諸臣入侍時同副承旨曺錫中假注書吳淵常記注官金景煥記事官金啓濂吏曹參判曺允大有司堂上李書九諸臣以次進伏訖吏曹參判曺允大所啓頃伏承下敎以濟州進上引鰒之代捧搥鰒當否及其他弊端有無條列詳報之意有所往復於該牧使鄭觀輝處矣卽見其所報則以爲引鰒造成比之搥鰒別無難易之可言論其價本亦不懸殊今雖換作價米當減者不過爲十餘石云外此島弊則甲寅牛馬闕點者馬爲八百五十七匹牛爲六百八十一匹此是元額之見縮者則固當如法準充而私畜姑未孶長牧子擧皆貧窮猝難責徵故昨年因前牧使狀啓以限五年準充之意自該寺覆啓行會而目下民情雖至五年若非侵及隣族實無充數之勢最爲可悶本邑又有所謂故夫馬肉價名色每匹徵布三尺五寸舊例雖似出於防奸之意而以此屬諸公用有傷事面交子弓一百張每年造納於江都而品旣無用所入魚膠樺皮等物貿取陸邑爲弊亦多云上項諸條合有從長矯救之道令廟堂稟處何如上曰有司堂上今旣登筵亦陳所見可也備局有司堂上李書九曰引鰒搥鰒物非難辦價又略同則莫重貢獻不必換作使之依前封進甲寅年牛馬闕額向日臺疏請以新産移充舊籍雖乖立法之本意甲乙大歉在島中便一滄桑無論其緣何耗失此時見縮者固難强令準充而牧場牛馬事體至重全數免徵有不敢輕議姑依閪失馬例每二匹徵一匹牛亦如之則實爲島民之大惠所謂故夫馬肉價名色瑣屑江都所納弓子旣云有弊無用竝許蠲罷恐合事宜矣上曰進上事搥鰒引鰒雖無難易之可論旣聞之後何可無處分因此適閱貢膳定例各朔封進之數爻多寡不一較各朔之中一例磨鍊則在島民得寸亦寸筵退後指一磨鍊草記仍卽釐正於定例牛馬闕額事向因臺疏關問而今旣知其切痼之弊勿論馬與牛未充之數特竝蕩減馬價之弊問于該寺斯速釐正江都納弓事此後除之可也出擧條上曰各項貢膳自多釐革者雖以忠淸道到界進上物膳言之莫非爲民間之痼瘼者至如雉首之生捉貢進尤涉無義每以放之山林之意放諸後苑則竟不得順性自在烏在其及物之仁乎此亦合於釐革者也上曰濟州所貢織毛馬鞍爲幾件乎書九曰原定例則未能詳知而近來閣臣所騎爲七八件云矣上曰設閣之前每歲原定所貢藏在內寺用於賜與而有餘則蟲耗塵渝爲無用之物矣閣臣陪扈時許騎內廐馬倣用宋朝龍圖閣故事而至於織毛鞍具則時任閣臣以金牌導前者騎之故提學則雖時任不得騎之若是原定例外加貢則亦甚不緊矣上曰洪奭周記注之才甚奇矣以向日筵本添潤事昨筵有多少下敎而及其書入也脈絡分明條理通暢無一差爽如此史官雖古之優於才者亦不如也因命退諸臣以次退出
정조 24년
行都承旨閔台爀坐行左承旨李魯春坐行右承旨鄭尙愚坐左副承旨徐英輔司僕進右副承旨崔獻重坐直同副承旨曺錫中坐直注書金啓溫病一員未差假注書吳淵常仕李允謙仕直事變假注書鄭祖榮仕
정조 24년
徐英輔以都摠府言啓曰今日入直內三廳武兼禁軍及軍兵等當爲中日習射而本府褒貶相値不得設行外中日依例設行而內入番御營軍試放事請出標信傳曰知道
정조 24년
閔台爀啓曰行大司憲李城輔在外執義張至冕掌令李德鉉持平安廷善洪時濟未肅拜掌令權漢緯呈辭監察茶時之意敢啓傳曰知道
정조 24년
徐英輔啓曰御營廳將官來言今日本廳軍兵日次私習矣敢啓傳曰知道
정조 24년
閔台爀啓曰諸承旨持公事入侍事命下而六房無公事不得入侍之意敢啓傳曰知道
정조 24년
傳于閔台爀曰右副承旨入侍
정조 24년
曺錫中以侍講院言啓曰輔德尹光顔謂有情勢不卽出肅自政院牌招使之察任何如傳曰允
정조 24년
以輔德尹光顔牌不進罷職傳旨傳于曺錫中曰只推
정조 24년
宣傳官李基鼎書啓臣於本月初三日未時量以都城內頹戶摘奸事敬奉聖敎馳往北部中部西部字內遍踏坊曲詳細探察爲白如乎頹戶之頹壓於初二日雨而已蒙恤典者置之勿論是白遣外此各部貧而無依之類兺列錄于後爲白齊後北部園洞契居良人姜點卜草家六間內一間頹陽德坊桂洞契居玉堂使令崔光世草家八間內一間頹前奉事李喜明草家六間內一間去月二十七頹已蒙恤典二間今月初二日又頹三淸洞契居良人李時成草家十二間內二間頹禁衛軍申千大草家六間內一間頹良人張觀柱草家十間內一間頹俊秀坊居良人金奎應草家四間內二間頹司宰監下契居良人鄭哥出他名不知草家五間內一間頹中部敦寧府上契居良人金一澤草家十一間內二間頹大寺洞契居良人金光浩草家六間內一間頹西部仁達坊社洞契居寡女金召史草家四間內二間頹太平館契居良人金光潤草家七間內二間頹良人李少長草家五間內三間頹傳曰旣命拔列摘奸別爲題給事分付
정조 24년
庚申六月初四日辰時上御重熙堂右副承旨入侍時右副承旨崔獻重假注書李允謙記事官李存秀洪奭周以次進伏訖上敎賤臣曰昨日啓下筵本一件付之史官藏之史庫仍敎奭周曰當藏諸何庫奭周曰藏之西庫矣上曰西庫上層藏之耶奭周曰下層則時政記藏之上層則御製奉安筵本亦當藏之下層矣上曰然則爾須親往看審後藏之可也命書榻敎曰王大妃殿進御香薷正氣散自今日一貼式限二貼煎入仍命退承史以次退出
정조 24년
行都承旨閔台爀坐行左承旨李魯春坐行右承旨鄭尙愚坐左副承旨徐英輔坐直右副承旨崔獻重坐同副承旨曺錫中坐直注書金啓溫病一員未差假注書吳淵常仕呂東植仕直事變假注書鄭祖榮仕
정조 24년
藥房都提調李時秀提調金載瓚副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等如有兼管衙門考績處直爲退去磨勘宜矣
정조 24년
曺錫中啓曰三品官之無得過三日循例請牌曾有飭敎而兵曹參知金羲淳除拜後過三日不爲出肅事所在誠極未安從重推考仍卽牌招察任何如傳曰許遞令該曹口傳差出可也
정조 24년
傳于閔台爀曰江華留守當日辭朝
정조 24년
閔台爀啓曰江華留守當日辭朝事命下矣政官牌招開政以爲下批之地何如傳曰允
정조 24년
徐英輔啓曰假注書李允謙身病猝重勢難察任今姑改差何如傳曰允前假注書呂東植仍察廳任
정조 24년
閔台爀啓曰吏曹判書李秉鼎參判曺允大牌不進推考傳旨今方捧入而開政命下之後如是違牌事甚未安竝更爲牌招何如傳曰允
정조 24년
閔台爀啓曰吏曹參判曺允大再牌不進推考傳旨今纔捧入矣開政命下之後連事違牌事體所在誠極未安所當更請牌招而係是一日三牌何以爲之敢稟傳曰更爲牌招
정조 24년
傳于閔台爀曰吏判批下從前如許情勢行公者多政期不遠牌招使之開政
정조 24년
閔台爀啓曰吏曹判書李秉鼎牌不進推考傳旨及參判曺允大三牌不進推考傳旨今方捧入而開政命下之後連事違召終不承膺事體所在極爲未安判書更爲牌招參判所當更請牌招而係是一日四牌何以爲之敢稟傳曰判書更爲牌招參判待判書入來亦爲牌招
정조 24년
閔台爀以吏曹言啓曰安東府使吳載紹受由上京已至多日謂有身病終不還官謹依下敎以卽爲下去之意屢度催促則以爲目下病狀時日之內萬無還任之望云雖未知其病情之如何而特敎申飭之下不卽下去者事體所在誠極未安所當重勘而本曹請推之外無他可施之罰何以爲之敢稟傳曰改差口傳差出待下批當日辭朝可也
정조 24년
吏曹口傳政事以李庚運爲安東府使洪樂游爲兵曹參知
정조 24년
兵曹口傳政事副護軍金羲淳單付
정조 24년
閔台爀啓曰吏曹判書李秉鼎再牌不進推考傳旨今方捧入而開政命下之後連事違傲無意承膺事體道理俱極未安所當更請牌招而係是一日三牌何以爲之敢稟傳曰夜漏已深何可如是違牌乎從前遭彈銓官之行公者何限適又乏人無故者無異單望則臨政銓官但當出膺更爲牌招使之斯速開政
정조 24년
宣傳官沈豐祖書啓臣於本月初三日午時量以城內頹戶摘奸事伏奉聖敎遍行南部東部坊坊曲曲一一摘奸是白乎則頹戶數爻不甚夥多而其中或有該部官未及錄去或有已受恤典方始改建之役或有該部官已爲錄去云云而未受恤典者是白乎等以竝爲列錄于左爲白齊南部會賢坊業儒李寬夫草家四間內三間頹壓該部官未及錄去墨洞良人姜渭雄草家四間內三間頹壓無沈橋良人金大得草家六間沒數頹壓已上兩戶已受恤典方始改建光熙門內良人裵德文草家六間內三間頹壓御營砲手咸德起草家六間內三間頹壓已上兩戶該部已爲錄去云而未受恤典東部惠化門內一契幼學崔遠草家七間內三間頹御營牙兵兼駝駱山案山直趙德興草家七間內四間頹壓已上兩戶該部官及任掌初不錄去而崔遠段至貧無依所見尤極矜惻景慕宮上契良人金致聲草家七間內五間頹壓已受恤典而姑未始役傳曰入於摘奸者及未受恤典之類竝卽題給事分付
정조 24년
宣傳官李貞坤書啓臣於本月初三日午時以都城外頹戶摘奸事伏奉聖敎馳往南郊先自水鐵幕豆毛浦沿江而行至于西江而仍由孔德阿峴等處敦義門左邊城底諸洞一一看審是白如乎五月之內頹壓之處已蒙恤典者旣知其祗受形止故今不啓達是白遣今月初一日以後頹壓戶姑未蒙恤典者列錄于後是白果頹落之時幸無人命之致傷是白遣江水之漲亦爲探問是白乎則江民言內今番非不大雨而水漲亦不過浦內水而止水上之雨不如都下而然是如爲白乎旀至於殘戶之半頹半傾不蔽風雨者間間有之故所見切矜敢此附陳是白齊頹壓秩西部藥田契良人李大得草家八間內初三日二間頹壓良人金麗海草家四間半內初二日間半頹壓幼學李圭草家八間內初二日三間頹壓五間將頹龍山坊賑恤廳契獨女金召史草家十一間內初二日二間頹壓三間將頹麻浦契獨女金氏草家十二間內初二日二間頹壓東幕上契良人南宮廣文草家三間內初四日一間頹壓米廛上契良人梁景弘草家八間內初二日三間頹壓蓮池契獨女鄭氏草家九間內初二日二間頹壓幼學張重弼草家四間內初二日二間頹壓北部阿峴契閑良張斗金草家十間初二日三間頹壓獨女申召史草家七間內初二日二間頹壓殘戶可矜秩西部盤石坊四去里契良人曺光雨草家二間壁敗椽脫所見危急是白齊藥田契訓局吹手李喆信草家五間無一完處幾至頹壓是白齊萬里倉契良人池興錫草家四間半頹半傾將有不久頹壓之慮是白齊土淨里良人李長春土幕三間浦水流入不得容接新搆假家於東幕上契而蓋以空石亦未成竈突姑無居之望是白齊玄石里良人朴茂同草家三間蓋屋已久椽木幾盡露出値雨則可無容身處是白齊北部何峴契前騎士車季得草家六間無不漏至於將頹之境而人皆謂至貧無依是白齊獨女林召史草家六間今雖不頹處處傾側人無容接之所見甚矜惻是白齊南部葛五里訓局軍高聖太草家四間處處撐木將至頹壓之境是白齊西部權政丞契幼學朴長民草家入間內內舍五間則簷無不傾壁無完處婦女不能藏身是白齊傳曰依他例題給事分付
정조 24년
宣傳官李栻書啓西部盤松坊池下契幼學李勉忠草家九間內二間頹壓西部盤松坊池下契閑良金錫喜草家六間內二間頹壓西部盤松坊池下契前營將韓命祺草家六間內一間頹壓西部盤松坊池下契幼學吳亨晩草家三間內一間頹壓西部盤松坊池下契權政丞契訓局軍兼司僕張耇齡草家七間內三間頹壓北部阿峴契閑良張斗辰草家八間內三間頹壓北部阿峴契寡女辛召史草家七間內二間頹壓北部阿峴契寡女林召史草家六間內三間頹壓北部二契幼學朴宗斗草家七間內二間頹壓北部延恩坊佛光里閑良孔五福草家九間內一間頹壓無籍秩北部北漢朴召史年六十無子女及親戚今四月二十七日草家三間失火未報該部無以自力依接鄰家北部北漢金召史年六十五草家二間幾皆頹壓無望修葺北部常平坊宣惠廳契閑良張石佐草家四間幾皆頹壓絶火亦屢日北部一契寡女李召史年五十無子女草家五間內三間頹壓傳曰出給該廳依例題給而無籍四戶拔例題給仍爲分付漢城府自該府編籍而以前則屬之昧爽嚴飭部官如許之類一邊枚報一邊編籍而漏籍時官員捧現告送于政院推考傳旨捧入事分付
정조 24년
禮曹參判李書九疏曰伏以臣於日前猥從諸臣之後伏覩我殿下渙發明命敷示聖志者屢千百言諄複痛切莫非憂念世道保惜世臣之至意臣仰而承聆俯而思惟竊愧其身微識淺不足以對揚萬一及伏讀頒示之筵本益不禁愚衷之自激嗚呼今日廷臣果有能深知義理之所在而爲殿下一明之者乎臣聞義理者一而已矣惇典庸禮之謂義理章善癉惡之謂義理是乃人紀之所以立國勢之所以尊而天下萬世之所共由也惟我殿下睿質純粹聖學高明三十年來精察而固守之者不越乎此箇義理苦心至誠寔惟在是盛德大業亦惟在是雖其折衷權衡或各有時措之宜而敍秩命討之微旨無非是心之所推也故凡厥忠志之士莫不欽誦激昻昂秉義守正以嚴春秋之大法仰贊堯舜之至德者豈有他哉誠以秉彝人所同得而我殿下所以明倫盡性建中立極者有足以感服其心也然而民志之未壹世道之不靖日甚一日始因知見之參差終成形跡之岐貳炎炎涓涓漸至於莫可救禦此曷故焉惟彼干紀亂常之徒隱伏幽陰鼓唱訛言必欲毁壞我大義仇嫉我善類以售其投間抵隙之計當斯時也苟有忠慮於國者雖使一乃心力共奬王室五龍之夭矯不足以當羸豕之蹢躅況今士氣不張名義寢晦一脈淸議之僅存於朝著者譬如不食碩果在地微陽而流俗之論又從以肆行於其間同室之戈鋋忽起康莊之軌轍各殊竝與夫君臣上下講明秉執之義理無復愛惜嗚呼其亦不仁之甚矣蓋彼言議之所詿誤臭味之所漸染雖至於爲蕕爲薰而甘心不辭者固無足道矣若夫見理不明爲善不力者雖其病源之淺深流弊之大小或似不同其爲悖理害義則一也誠以近日之一二事言之義理無古今之殊嚴於今日之義理者正所以有光於辛壬而尊君父討亂賊蓋有所受之也彼不知君父之可尊亂賊之當討而乃敢以一段義理分作兩截要逞其迷藏疑眩之術者有之矣懷私罔利持祿保位視國事如秦瘠無一分惻怛之眞誠卽是今日之俗習義理之無人擔着亦未必不由於此故殿下必欲矯之而捨本齊末迷不率敎者有之矣此固形影之著見者也若其橫流之異議擧世滔滔有非一葦之可杭臣請歷探其情而痛辨之彼固曰義理吾輩之所共守大綱旣正則無待乎修明何必切切然自號看作一己之家計乎是則然矣義理之精微事事不同物物各異苟不能尋繹講究弗明弗措則何以探賾鉤深定天下之至動矧今邪說未熄隱憂猶存其將緘口袖手置宗國於相忘之地不思所以扶衛之道乎且彼旣知義理之當守則德之不孤人情之所悅何故使一二吾黨之士擧被淫明之目而不見其寅協之美也此其未可曉者一也彼固曰非不知義理之可明而原其論議之所由起則亦各有偏係之私雖使此是而彼非吾不爲之苟同也是則然矣義理公物也無論其言之出於何人苟有助於斥邪除兇之義則不可以人而廢言又況搢紳名節草野忠直奮不顧身獨持淸裁者自有其人則是豈可一例抹摋强事崖異顚倒是非之公而莫之恤乎此其未可曉者二也彼固曰今日之高談義理者非能有眞知實見特視上意之所在而姑爲此承順也是無異於桓文之仁義其言悖繆未有甚於此者殿下所守之義一有不合於天理之公而不能陳善閉邪匡救聖德乃爲阿諛側媚之態以徼其寵利是誠小人也今也不然上之所以垂敎立訓者無愧於大舜周公之聖而曲避此迎合之嫌不得將順焉則是必昧心汨性背馳義理而後方可以幸免譏斥而强仁慕義之路自此絶矣寧有是哉此其未可曉者三也彼固曰吾雖不以士流自居而匪類之聲氣亦不相接則彼焉能浼我哉蓋其左右龍斷若可以自占便宜然而有陽則有陰有正則有邪乃理之常也故不入於此則必入於彼從未有不陰不陽非邪非正之間界地位況其軟熟之容色骫骳之言論已爲匪類之所樂聞而陰護者則幾何不爛漫同歸而得免於黨與之誅乎可畏如此猶不知悟此其未可曉者四也凡此數說皆由見識不明而利欲之私展轉膠固遂至差毫繆于之歸詩云其何能淑載胥及溺此之謂也殿下痛大義之將晦慨吾道之日孤昭揭大訓庸作一世之準則而潣時病俗之意藹然於絲綸之間奉讀是敎猶不怵然驚懼如夢得醒則是眞下愚之不移而自甘於暴棄者也然移風易俗亦非一朝之所可能必也持之以悠久堅凝之道然後始可以漸收成效倘殿下益加兢業先自振勵凡所以應事接物者粹然一出於大中至正之域而審察消長之幾明示好惡之公使撐宙亘宇之義理如日中天而前日之昏迷沈溺者咸知如是則爲忠爲賢不如是則爲逆爲邪得以痛革舊汚偕至大道則太平萬歲其將自今伊始此實世敎升降之一大機會玆敢不避僭妄披瀝誠悃伏願殿下念哉懋哉臣無任云云答曰省疏具悉書之洪範五皇極曰不協于極不罹于咎皇則受之蔡沈集傳釋云進之則可與爲善棄之則流於惡君之所當受也近日之綸諭筵敎蓋取諸斯而未嘗飾之以鈇鉞此際卿疏認出憂愛另欲加之意而措之事以期其由我周行偕造康莊矣
정조 24년
行吏曹判書李秉鼎疏曰伏以臣之於君猶子之於父也夷險易劇惟命是從固不敢自有其身君之於臣猶天之於物也洪纖動植隨意各遂亦未嘗少枉其性夫如是故上而盡陶甄之美下而免違拒之誅矣今我聖上之於臣天地之覆燾也父母之顧復也凡所以默運造化曲費調護者吁其至矣而乃者吏部新命何其異於從前生成庇保之至仁盛德也臣誠惝怳悸懍罔知攸措噫臣豈復擬於是職者哉特以臣感激隆恩係戀明時拚棄素守低徊周行故雖以日月之明猶有遺照謂可以復玷是職而然此實臣之罪也嗚呼臣之年前遭罹尙何言哉拳踢迭加搆捏備至竝與臣平生秉執而毁壞抹摋殆無餘地倘微我聖上照燭全保則臣何能得有今日欲說恩造淸淚先零且臣狂愚疎率百不猶人而惟其所恃者吾君所信者臣心立朝垂四十年籍手而事上者明義理也卞淑慝也寸丹炳然天實臨之涓埃圖酬只在於此而不幸銓任一出爲臣禍囮機弩焱發怨憾旁伺身名僇敗心跡䵝䵢居恒追惟尤悔攪中每思古人之力辭權要能葆晩節未嘗不撫躬悼歎誰謂今者又叨誤恩此殆臣命卒之秋也臣若以其事之已冷其言之無謂厭然爲包忍漫漶之計則是眞不識人間有羞恥事者臣之去就於是乎無可論已嶺海斧鉞惟威命是竢仰惟聖人御極無物不遂其所以終始哀憐俾伸匹夫咫尺之守者必不待臣辭之畢矣至若臣自來情理之末由供劇目下衰病之亦難陳力有未暇覶縷荐違召牌冞增惶恐玆敢冒入文字仰首哀籲伏乞聖慈天地父母特垂矜憐亟許鐫免臣職名以重銓任俾全微諒不勝大願臣無任云云答曰省疏具悉卿其勿辭卽爲行公
정조 24년
庚申六月初五日辰時上御誠正閣諸承旨持公事入侍時行都承旨閔台爀行左承旨李魯春行右承旨鄭尙愚左副承旨徐英輔右副承旨雀獻重同副承旨曺錫中假注書吳淵常李允謙記事官李存秀洪奭周以次進伏訖命書明陵忌辰祭香室受押單子代押又命公事讀奏台爀英輔獻重錫中以無公事先退尙愚讀奏全羅監司金達淳啓本金溝縣反庫事魯春讀奏全羅監司金達淳啓本罪人黃於應雪等寧海等官到配事命書判付又命書榻敎曰王大妃殿進御加減薷苓湯一貼煎入仍命退承史以次退出
정조 24년
行都承旨閔台爀坐行左承旨李魯春坐行右承旨鄭尙愚坐左副承旨徐英輔坐右副承旨崔獻重坐直同副承旨曺錫中坐直注書金啓溫病一員未差假注書吳淵常仕呂東植仕直事變假注書鄭祖榮仕
정조 24년
徐英輔啓曰兵曹郞廳來言北水閣弘文館敦化門水閣水門水勢漲溢當爲開鑰云矣依定式除標信開閉之意敢啓傳曰知道
정조 24년
閔台爀啓曰行吏曹判書李秉鼎牌不進推考傳旨今方捧入而開政命下已至經宿日事違召終不承膺事體所在萬萬未安更卽牌招何如傳曰允
정조 24년
傳于曺錫中曰禮房承旨入侍
정조 24년
閔台爀啓曰吏曹判書李秉鼎依下敎來待矣傳曰入侍
정조 24년
有政吏批判書李秉鼎進參判曺允大進參議未差行都承旨閔台爀進以金羲淳爲吏曹參議以李晩秀爲工曹判書李邦榦爲軍器判官江華留守單李敬一兼養賢庫主簿趙秀民單付
정조 24년
兵批行兵曹判書金載瓚病參判李益運入直進參議朴奎淳病參知洪樂游病左副承旨徐英輔進鎭撫使單李敬一
정조 24년
兵曹口傳政事護軍尹弼秉尹長烈竝單付
정조 24년
備忘記慶尙左水使朴宗柱下直長弓一張長箭一部片箭一部筒兒一箇賜給
정조 24년
備邊司薦望以黃昇源爲江華留守
정조 24년
以京畿監司徐鼎修狀啓六月令進上兒雉以他可合之物全數代封事傳于閔台爀曰依狀請施行此後勿爲番番狀請直爲代封仍爲釐正於貢膳定例事回諭後分付
정조 24년
以漢城府民家頹壓別單傳于鄭尙愚曰恤典令該府卽爲分給事分付
정조 24년
曺錫中以宗簿寺提調意啓曰卽伏見全羅道觀察使金達淳啓下狀本則今番雨水後茂朱赤裳山城璿源閣東邊前面第一間一椽二椽三椽十椽十一椽第二間一椽二椽四椽五椽後面第一間五椽七椽八椽第二間道理上一椽八椽西邊風遮內道里上第三椽滲漏處一庫仰土間間剝落後面春椽上夫瓦十七張女瓦二十一張脫落楹外雨漏處劃卽修改已有前例依戊戌年啓下定式令地方官眼同參奉卽速修改云莫重璿源閣如是雨漏雖甚驚慮而其所滲漏剝落處俱是楹外則與閣內修改有異發遣本寺郞廳一款今姑安徐依定式令地方官及參奉待潦雨開霽眼同修改後狀聞事分付該道道臣何如傳曰允
정조 24년
徐英輔以右邊捕盜廳言啓曰本廳從事官金胤行身病猝重勢難察任改差何如傳曰允
정조 24년
行江華留守李敬一疏曰伏以臣卽伏奉有旨以爲江華留守兼鎭撫使者臣驚惶感激靡所容措伏念臣受恩如天圖酬無地但以筋力奔走爲一半分報效之圖有除輒膺有命輒赴夷險燥濕不敢爲取舍趨避之計而第臣於見職有萬萬不可赴之情私昔當丙丁兵禍臣之一家避入江都城陷之日臣之高祖母猝遇兇鋒剚刃捐生在子孫哀慟憤迫之心雖久而不可忘不但於彼中相關之事嫌不參涉沁水一步不忍投足奉命居留雖同往役在臣私義實難冒赴至於保障重任人器不稱之實有不暇臚陳在前如臣情理者亦蒙體諒之恩則何獨自阻於仁覆之下而不爲陳暴乎且臣八耋老母素抱貞疾長在床褥今當劇暑宿症越添食飮全廢氣息凜綴實無一刻離捨之勢玆敢不避猥越仰瀆崇嚴伏乞聖慈天地父母俯察難强之情亟降改刊之命仍治臣瀆擾之罪以肅朝綱以安私分千萬幸甚臣無任云云答曰省疏具悉所陳似然許遞
정조 24년
平安監司李泰永疏曰伏以臣碌碌冗瑣百無肖似而徒荷我殿下庇覆之恩拂拭之澤頂踵都歸於造化絲毫非籍於人力左右兜攬一直冥升四藩周流八載于今臣之所自期自勉者惟在於當官盡職奉公守法以爲一半分報效之圖而祇緣臣賦性昏憒觸事僨誤歷數旣往無處非罪以至有今番海西事而臣之負犯益無所逭矣勅需法意至爲嚴重公貨典守尤宜恪謹則流來循襲之弊不能痛祛者卽臣罔赦之罪也擬以邦憲嶺海猶輕而聖度天大罰止譴削臣惶霣悚恧無地自容縮伏私次惟俟荐加之典迺因大僚之陳請旋有分揀之恩命末勘旣收重任自如滿營動色闔門揮涕臣南望攢手且驚且感益不知措躬之所也噫山藪藏納雨露喣濡以臣生死向前之愚衷顧何敢更事瀆擾重添罪戾而辜恩犯科有如臣者而不加郵罰坐縻厚廩則私義之萬萬惶蹙猶屬餘事朝廷刑政之隳損倘復如何哉抑臣之日前緘供於秋曹也欲悉事狀略陳顚末實出於無隱之忱而不覺自歸於推諉之科至今思惟尤切愧汗玆敢瀝血自訟仰干崇嚴伏乞天地父母俯賜鑑諒遞臣見帶之任仍降以當施之律以爲爲藩臣不職者之戒千萬至祝臣無任云云答曰省疏具悉卿其勿辭察任
정조 24년
庚申六月初六日辰時上御便殿禮房承旨入侍時同副承旨曺錫中假注書呂東植記事官李存秀洪奭周以次進伏訖上曰曉雨多霔而測雨器亦不至過深趁早開霽則好矣錫中曰朝來亦爲仍霔而尙未快霽矣命書傳敎曰開政命下已至經宿昨日三違廉隅亦伸政期之在近姑無論留守下批例不得踰日而因判堂不出如彼曠久事體所在殊甚未安吏曹判書李秉鼎推考更爲牌招開政敎奭周曰大學所云所令反其所好之好字蓋指人主之所好言而向日筵話中釋之以好是懿德之好字矣於緝熙敬止之止字本是語助而大學引之以釋止至善之義至如詩經之先君之思以勖寡人大學之賢其賢而親其親亦皆有兩般引用處蓋斷章取義自是引經之常法而外人之看筵話者或不無致疑於本文文義之異同云下番翰林旣修筵本本草中以此意添入句語使觀者易曉也奭周曰然則所好云者卽合於人所同得之秉彝也十五字改以所好之好字雖以上之所好言而好是懿德之好字亦可以斷章取義二十七字似好矣上曰依此改之而回公本亦皆釐改可也命書榻敎曰王大妃殿進御加減薷苓湯依前方一貼煎入仍命退承史以次退出
정조 24년
庚申六月初六日巳時上御誠正閣同副承旨入侍吏曹判書同爲入侍時同副承旨曺錫中假注書呂東植記事官李存秀洪奭周行吏曹判書李秉鼎以次進伏訖命吏判進前敎曰卿今旣出脚此後自當行公先從沁留下批政事斯速爲之也秉鼎曰臣涉世昧方多仇少與一經銓地汚衊身名幸賴天地父母生成之澤照燭無餘曲加拯拔夷險燥濕臣何敢擇而第念見職一步鐵限在前旣伏承入侍之命故不敢不顚倒入來矣及到閤外又伏承肅拜後入侍之命分義所在他不暇顧雖已冒沒肅命而至於開政一事萬無承膺之望矣上曰情勢雖然前後居銓者遭彈行公亦多其例且卿則旣已肅謝又爲登筵豈可不爲行政乎秉鼎曰臣自三銓以後至于亞銓長銓除拜告身凡爲三十通矣長銓之濫叨今爲四次而未嘗一番順遞矣臣之先臣爲銓長十二次而屢經大政臣之不能穩過於銓任亦是乘除之常理矣臣之所遭異於他人行政一款非所可論矣臣旣有夷險向前之心則雖非見任豈無報效之地乎伏乞體諒焉上曰過矣今番銓望只是六人而或老或病或方帶緊任徐龍輔則雖非老病乍遞旋仍又有非此莫可之嫌卿便是單望矣近日政注固未嘗有偏用之意而擧爾所知之際或未免有久滯之歎今番之點下於卿亦有意存焉卿之辭疏亦以秉執自任故予之眷眷於卿者亦以此也秉鼎曰臣之平生藉手只是一段秉執故年前臺臣彈劾之章亦以其所樹立亦云可矣爲言而畢竟以李鎭斗事歸之於得罪義理之科臣今白髮種種而遭此罔測之誣臣心傷痛當復如何至於爲報舊債書給物産等語臣不欲更事陳卞而其事之無實庶蒙天鑑之俯燭矣臣於他職無論大小難易固當死生以之不敢爲辭避之計而獨於銓地竊冀終始曲保之澤矣上曰天官冢宰何等重任而旣已除拜何可旋遞日後則雖或體諒而今番則決無許施之理矣秉鼎曰冢宰是激濁揚淸之任必當正己而後可以正人臣旣放倒廉隅何可以冒當重任乎臣雖欲冒出而遭彈之後今始除拜尙未一伸今番卽膺亦涉太遽矣命書傳敎曰吏判事極爲慨然有入侍之命而不爲肅謝直詣閤外者孰謂稔知格例乎且因飭敎肅拜詣閤而及其登筵復以爲入侍雖登筵決難退而行政之意屢次煩浼國綱所在不可以崇品重臣之筵懇有例有所曲恕吏曹判書李秉鼎爲先施以越俸之典開政各別催促望筒斯速書入秉鼎曰責敎之下雖甚惶悚而開政則實難冒膺矣上曰何可如是長銓如不行政則亞堂雖已入來勿爲開政之意分付仍命退諸臣以次退出
정조 24년
庚申六月初六日午時上御重熙堂右承旨入侍時行右承旨鄭尙愚假注書呂東植記事官李存秀洪奭周以次進伏訖上曰江華留守聞有私義難以下去云然乎尙愚曰私義則未能許知其何事而果爲不欲下去云矣上曰鎭撫使旣下批肅單催促捧入事注書出去分付也賤臣承命出飭上曰今日則雨勢頗開霽日候好矣尙愚曰然矣上曰承宣之從弟今作儒士家人須勸勉勤讀也尙愚曰臣亦常以此勸之矣仍命退承史以次退出
정조 24년
行都承旨閔台爀坐行左承旨李魯春坐行右承旨鄭尙愚坐直左副承旨徐英輔坐右副承旨崔獻重坐直同副承旨曺錫中坐注書金啓溫病一員未差假注書吳淵常仕呂東植仕直事變假注書鄭祖榮仕
정조 24년
鄭尙愚啓曰行大司憲李城輔在外執義張至冕掌令李德鉉持平安廷善洪時濟未肅拜掌令權漢緯呈辭監察茶時之意敢啓傳曰知道
정조 24년
曺錫中啓曰來十一日輪對日次矣敢稟傳曰當次人受點後日次待令
정조 24년
傳于曺錫中曰禮房承旨馳詣明陵奉審摘奸局內諸陵一體奉審以來
정조 24년
閔台爀啓曰江華留守日前有當日辭朝之命矣政官牌招開政以爲新除授留守下批之地何如傳曰允
정조 24년
閔台爀啓曰吏曹判書李秉鼎參判曺允大參議金羲淳牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更卽牌招何如傳曰允參議只推一體牌招
정조 24년
閔台爀啓曰吏曹判書李秉鼎參判曺允大參議金羲淳再牌不進推考傳旨及罷職傳旨今方捧入而判書李秉鼎以其親病陳疏到院而原疏以國忌齋戒纔已退却矣判書參判所當更請牌招而係是一日三牌何以爲之敢稟傳曰原疏入之待下批參議只推與判書參判更卽牌招
정조 24년
閔台爀啓曰行吏曹判書李秉鼎牌不進推考傳旨及參判曺允大三牌不進推考傳旨今方捧入而開政命下之後連事違召不卽擧行事甚未安判書更卽牌招參判所當更請牌招而係是一日四牌何以爲之敢稟傳曰赴政席呼政望此非政官而何昨旣行政今又辭職揆以事面未知爲當判堂從重推考更爲牌招違牌勿捧傳旨參判參議前牌勿施
정조 24년
崔獻重啓曰行吏曹判書李秉鼎特敎申飭之下謂有情勢奉牌闕外屢度催促終不入來事體道理誠極未安推考何如傳曰允
정조 24년
有政吏批判書李秉鼎進參判曺允大進參議金羲淳進右副承旨崔獻重進以李秉鼎爲修撰李祖源爲右參贊李鎭復爲同敦寧李翊模爲同義禁丁範祖爲弘文提學金文淳爲同成均金載瓚爲宗廟提調韓用龜爲宗簿提調李益恢爲宗簿正柳和源爲軍器正李永運爲永陵令典籍單蔡一祥移付他職事承傳江華留守單黃昇源
정조 24년
兵批判書金載瓚病參判李益運病參議朴奎淳入直進參知洪樂游未肅拜行右承旨鄭尙愚進鎭撫使單黃昇源
정조 24년
傳于曺錫中曰奉審承旨入侍
정조 24년
傳于崔獻重曰坐直承旨入侍
정조 24년
徐英輔以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 24년
徐英輔以備邊司言啓曰因吏曹判參曺允大擧條批旨內進上事搥鰒引鰒雖無難易之可論云而旣問之後何可無處分因此適閱貢饍定例各朔封進之數多寡不一較各朔之中一例磨鍊則在島民得寸亦寸筵退後指一磨鍊草記仍卽釐正定例事命下矣謹依下敎取考貢饍定例更爲磨鍊則各殿宮封進朔膳中所減搥鰒引鰒烏賊魚合爲二百六十九貼每朔分排數爻及各種所減實數別單書入而當初磨鍊之多寡不一似由於漁採之各有當節或減或增如或有掣礙之端使之據實論報更爲從便稟處之意一體分付於該牧使處何如傳曰卿等言果然別單還下更與之往復停當然後指一稟處而詳採民淸斯速報來事分付可也
정조 24년
徐英輔以訓鍊都監禁衛營御營廳言啓曰卽接東關王廟守直官所報則本廟東邊外墻一間許頹圮云爲先堅實圍排待晴合力改築之意敢啓傳曰知道
정조 24년
行吏曹判書李秉鼎疏曰伏以臣之昨日冒肅是豈有一分可出之勢而然哉瀝血陳懇而不獲命屢違嚴召而未蒙勘繼以入侍有命飭敎荐降格例所拘抗顔蹔肅顚倒登筵罄竭肝血而威顔咫尺誨諭備至諄諄若慈父之牖迷子臣感惶交極中心如醉非不念閤外徑出去就綽綽而義分爲重廉防反輕冒恥行政只呼一望而臣之鐵限情勢固自如也噫臣身非臣身也臣方仰戴再造之渥俯激一死之願湯火惟命生死向前是臣寤寐所自勉則雖今日承膺明日顚沛顧何敢較計於一身利害而惟其所帶之職卽朝廷之重任也所遭之言卽朝廷之至羞也從古銓官之被彈行公者非止一二而亦豈有遭罹如臣狼狽如臣而夤緣事會冒沒盤礴者乎無論臣區區廉媿之蕩然壞盡竊恐仁天閔覆之德其將有始而無終臣豈忍爲是乎伏況曩日之筵敎昭布中天之大明高懸猗歟大聖人之謨之訓有足以充滿宇宙感動臣隣此誠闡明義理之關鍵彰癉善惡之機會臣雖不肖無狀一段願忠之悃豈不欲殫竭愚鈍少答休命而艮止在前轉動無路撫躬自悼此何人斯且臣有懇迫情理臣之老母近因日候蒸熱宿病添劇飮啖全廢氣息凜綴臣左右扶將方寸煎熬離捨供職尤無可論玆敢收拾精神申暴至懇伏惟聖慈天地父母特憐進退悶迫之情曲垂終始生成之澤亟賜鐫免臣職名俾全微諒以便救護千萬血祝臣無任云云答曰省疏具悉過矣卿其勿辭入來開政退卽看護
정조 24년
敎江華留守黃昇源書王若曰江都重保障之任責專居留文垣撤詞命之班望叶剡擧煩卿一往宣予十行眷玆水心一區實是海口重鎭臺隍接喬營松京之會作脣齒於邦畿舟楫通南漕西輓之衝爲咽喉於湖海昇平垂百餘載恒切繫苞桑之心弊瘼非一二端政須試盤根之手蓋其保釐之策甚重所以掄選之擧最難惟卿恬雅之姿謹厚其性溯翼成而繼世華閥展也古家典型接文景而聯武淸朝允矣同堂詞藻入則掌詞苑而佐銓部夙彰名譽出而按海臬而尹副京克著聲績顧前後歷試也久而內外何適不宜玆授卿以江華府留守兼鎭撫使卿其祇服寵章毋替隆寄倍眞殿而風雲肅肅最重警衛之方設外閤而奎璧煌煌宜盡藏修之道練卒乘繕器械須體宵旰憂勤之衷治船艦峙糇糧無忽陰雨綢繆之備他餘稟裁厥有故常於戲衣袽永圖須盡甲津詰戎之策襟帶壯勢庶寬丙枕聽鼙之憂故玆敎示想宜知悉知製敎閔師宣製進
정조 24년
庚申六月初七日辰時上御便殿右承旨入侍時行右承旨鄭尙愚假注書吳淵常記事官李存秀洪奭周以次進伏訖上曰明陵進去承旨於局內當爲一體奉審乎尙愚曰然上曰上注書入來乎賤臣起伏上曰汝父遺稿更加淘洗好矣刪整之際有濫入者或有當入而見漏者予之所知文字中不入者亦有之矣因命退承史以次退出
정조 24년
庚申六月初七日申時上御重熙堂奉審承旨坐直承旨入侍時右副承旨崔獻重同副承旨曺錫中假注書呂東植記注官承膺祚記事官洪奭周以次進伏訖上敎錫中曰奉審無頉乎錫中曰無頉矣敬陵丁字閣有雨漏處陵官以爲當報禮曹修改云矣上曰修改果當從便爲之乎錫中曰然矣上曰路傍農形何如錫中曰近日雨澤雖稍過而亦無害於禾稼農形則好矣而或以秧之不足有未移者矣上曰秧苗之不足緣何而然耶錫中曰播秧處本自不足云矣命錫中先退上曰兵曹參判已爲出直云耶獻重曰聞已出直云矣上曰吏判已爲入來乎獻重曰連加催促而姑未入來矣上曰昨旣行政則今日有何更引之事乎注書出去催促牌去來也賤臣承命出飭命書榻敎曰王大妃殿進御加減薷苓湯停止仍命退承史以次退出
정조 24년
行都承旨閔台爀病行左承旨李魯春坐直行右承旨鄭尙愚坐左副承旨徐英輔司僕寺進右副承旨崔獻重坐同副承旨曺錫中坐直注書金啓溫病一員未差假注書吳淵常仕呂東植仕直事變假注書閔哲儒仕
정조 24년
徐英輔啓曰事變假注書鄭祖榮身病猝重勢難察任今姑改差何如傳曰允
정조 24년
備忘記江華留守黃昇源下直長弓一張長箭一部賜給
정조 24년
鄭祖榮改差代以閔哲儒爲事變假注書
정조 24년
以慶尙監司申耆啓本道內獄囚在法難恕者別單錄啓容有可恕者置之稟秩事判付內啓下刑曹爲旀丹城曺克文之案道啓中若以屍親說爲準信則勢將歸之於肛門藥毒云者其言甚精是旀安義宋奉云之案道啓之起疑於辜限內外而傷處成腫無所槪見於法文云則其言果然是旀醴泉張召史之案道啓中大明律夜無故入人家條引以爲旁照又以石樣與痕寸反覆較論者其言甚當是旀昌寧池萬奉之案前此屢致疑者以其成獄傷處之捨緊取歇而諸說皆以爲不必爲疑又以事勢之不特專由於被打別爲設疑於判付間矣今見道啓反覆論理於辜限期限之律文以明獄理之不可闊狹而附陳浮腫內膿等語更證致命之不可專歸之打死者其言亦然大抵四案稟讞引據皆的確意見不膚淺何必遲待回啓以致當暑滯囚乎竝依道啓施行之意三懸鈴行會爲良如敎
정조 24년
以忠淸監司金履永啓本未錄啓殺獄罪人洪州金恩大等具啓本以待稟處事判付內啓下刑曹爲旀洪州金恩大靑陽金太伊等兩囚之案道伯起疑皆有所據兺不喩恩大事初檢官金履鎬所謂落跌致斃其妻其婦之所目覩則不可直歸於被踢卽殞云云覆檢官徐應輔所謂墜緣於踢死緣於踢云云皆已帶得一分然疑於曰跌曰墜是置究其根因未必不由於犯手之漢而前伯李泰永所謂七旬殘命其不卽地致命亦云異矣云者前伯意內亦不無其然豈然底意大抵老且垂死之物遭踢宜死加之以自投則烏得不死死之祟雖始於兇身若不自投則安知不連命於辜限之內又安知不仍爲不斃乎致斃結稍不可專諉之踢則道啓亦是是旀太伊事其爲難於以意逆之雖使卿等百番回啓模索於膜外而已道伯在其道必悉事情乙仍于其所陳聞若此況旀有子三人爲屈此獄之左契於此豈容他說而又皆決處之囚則何可當暑滯囚乎竝只依道啓施行事三懸鈴行會爲良如敎
정조 24년
以慶尙監司申耆啓本晉州囚奴大已配放一款令該曹稟處事判付內啓下刑曹爲旀當爲決放之囚于今四年尙置之不生不滅之科者該道事不可但以駭然言判付辭意旣如此京司之回關又如許則至今滯囚果何故也所當嚴處各年道臣而皆已故之人也至於時伯雖甚後時猶可屬之自首者勿論而後時之罪決不可無飭爲先越俸一等爲旀其間枉囚之苦甚於發配卽爲放送事三懸鈴行會爲旀他道或有此等之弊乎卿等看詳爲良如敎
정조 24년
以忠淸監司金履永啓本已錄啓罪人泰安私奴金乭獄情別具啓本以待稟處事判付內啓下刑曹爲旀道啓論理然矣依啓聞疏放事分付爲良如敎
정조 24년
鄭尙愚以義禁府言啓曰京畿監司徐鼎修狀啓內高陽郡守李㝡源罪狀令攸司稟處事啓下矣李㝡源時在任所云依例發遣府羅將拿來何如傳曰允
정조 24년
庚申六月初八日卯時上御重熙堂左承旨入侍時行左承旨李魯春假注書呂東植記事官李存秀洪奭周以次進伏訖上曰江華留守入侍出傳敎仍敎曰他承旨與之偕入命書傳敎曰同副承旨入侍賤臣承命出傳同副承旨曺錫中與江華留守黃昇源偕入進伏命昇源進奏職姓名敎曰保障重地近頗凋弊須下去善爲之也命除宣諭仍命退諸臣以次退出
정조 24년
庚申六月初八日辰時上御重熙堂右承旨入侍時行右承旨鄭尙愚假注書呂東植記注官金啓濂記事官洪奭周以次進伏訖命書刑曹啓目判付敎曰令入侍史官同爲考準勿致錯誤也尙愚與啓濂等承命考準訖敎曰此判付竝令三懸鈴行會可也仍命退承史以次退出
정조 24년
行都承旨曺允大坐行左承旨李魯春坐行右承旨鄭尙愚坐左副承旨徐英輔坐直右副承旨崔獻重坐直同副承旨曺錫中坐注書金啓溫病一員未差假注書吳淵常仕呂東植仕直事變假注書閔哲儒仕
정조 24년
曺錫中啓曰工曹判書李晩秀除拜後過三日不爲出肅依定式推考警責仍卽牌招察任何如傳曰允
정조 24년
傳于曺允大曰諸承持公事入侍
정조 24년
都承旨前望單子入之曺允大落點
정조 24년
曺錫中以弘文館言啓曰新除授修撰李鼎秉時在慶尙道慶州地經筵入番事緊請斯速乘馹上來事下諭傳曰依啓
정조 24년
徐英輔以兵曹言啓曰今六月十二日一番羽林衛番次而該番將未差之代依例口傳差出何如傳曰允
정조 24년
兵曹口傳政事以李源龍爲羽林將
정조 24년
鄭尙愚以賑恤廳言啓曰北部部契任掌裵仁福今月初八日本洞路傍得三歲遺棄男兒同里居良女宋召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道